محمد الوفا كان اول وزير اختارو بنكيران بعد تكليفو من قبل الملك عقب فوزه بانتخابات 2016 التشريعية. هاد لكلام كان قالو ل”كود” بنكيران فوقتو. كانت المفاوضات صعيبة ورئيس الحكومة السابق بذهاؤو كان متوقع باللي ما غاديش يدير حكومتو ولكن كان متيقن من حاجة وحدة هو انها ايلى كانت فاول وزير فيها ماشي شي حد من حزبو او شي شخصية اخرى بل محمد الوفا اللي دوز معاه الولاية السابقة ديالو كلها. بعد التربيعة الوطنية دوز وزير منتدب مكلف بالشؤون العامة والحكامة. فلقاء مع “كود” بعد مفاوضات مع ادريس لشكر الكاتب الاول لحزب الاتحاد الاشتراكي٬ سولنا بنكيران على واش بان شي ضوء. كان فجوابو باللي ما كاين ضو وباش سولاتو على شكون يقدر يكون فالحكومة كان ردو ل”كود” باللي اللي متأكد منو هو وجود محمد الوفا فهاد الحكومة. العلاقة بيناتهم بدات من بداية حكومة نونبر 2011 . كان حزب الاستقلال جزء من الائتلاف الحكومي. بنكيران فاوض عباس الفاسي وتوصلو للائحة الوزراء. كان ضمنهم الوفا. شي وحدين فالدولة بداو ينوعرو ودفعو حميد شباط يولي امين عام للاستقلال ودفعوه يهاجم بنكيران ويخرج من الحكومة. كان هاد الشي ف2013. خرجو وزراء الاستقلال باستثناء الوفا اللي بقى وفي لبنكيران. طبعا كان خدا الاذن من القصر. نسيب علال الفاسي كيعرف المخزن مزيان. كيعرف يدير الصواب. بنكيران كان طلب يبقى فالحكومة وهو خذا هاد الاذن واستمر مع بنكيران. توطدات العلاقة بزاف بين الرجلين. بل كان الوفا ماشي غير وزير فحكومة بنكيران بل اكثر مستشاريه السياسيين. ايلى كان محمد حصاد وزير الداخلية كيتسشتارو فالامور المرتبطة بالادارة وتعقيداتها٬ فالوفا كان مستشارو فقضايا مرتبطة بالسياسة ومسالكها الوعرة. طبعا الوافا شخصية سياسية مرموقة. عانى من داك الشي اللي غادي يعاني منو بنكيران فيما بعد: طعنات الحزب وجحود الدولة. كان هاد السياسي هو اللي مؤهل ياخد حزب الاستقلال فبلاصة عباس الفاسي. شي مقالع فالمخزن حينها بعدوه على عباس وداروه سفير فالهند فايران فالبرازيل. المهم تهناو منو ولكن الوفا المراكشي الذكي الداهية كان متبع كلشي. جات حكومة بنكيران ومعاها رجع للسياسة شوية من رونقها. شاف بعد تعيين الملك لبنكيران باش يدير حكومة ف2016 باللي تعرض لاجحاف من الدولة وطعنات من حزبو. كان الراحل محمد الوافا قال ل”كود” فاحدى المرات باللي يستاقل من السياسة مع بنكيران. بقى ديما كيزورو٬ وفق ما علمته “كود”٬ فاللول كل ثلاث وقبلوها وولات كل اربعا. كان كيجي وفاحيان كثيرة كيكون معاهم نبيل بنعبد الله الامين العام لحزب التقدم والاشتراكية. الوفا المرح ديما باش كيدخل عندو كيخاطب بنكيران “السيد الرئيس” =رئيس الحكومة= ويرد عليه هاد الاخير بالتقشاب. ديال من رئيس. يمكن غير عليه وعلى فريد= يقصد فريد تيتي اللي مع بنكيران وتشهر بزاف فتصوير فيديوات وصور لامين عام العدالة والتنمية سابقا. 
الوافا السياسي اللي لقى فيه بنكيران وفاء ما لقاهش فناس حزبو. كان اول وزير ختارو بعد تكليفه من قبل الملك ف2016 واعتازل السياسة معاه